title: Komisjoni rakendusmäärus (EL) 2018/603, 12. aprill 2018, teatavate kaupade klassifitseerimise kohta kombineeritud nomenklatuuris

text:
                  20.4.2018

                  ET

                  Euroopa Liidu Teataja

                  L 101/18

            KOMISJONI RAKENDUSMÄÄRUS (EL) 2018/603,
      12. aprill 2018,
      teatavate kaupade klassifitseerimise kohta kombineeritud nomenklatuuris
      EUROOPA KOMISJON,
      võttes arvesse Euroopa Liidu toimimise lepingut,
      võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
      ning arvestades järgmist:

                  (1)

                  Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.

                  (2)

                  Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.

                  (3)

                  Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.

                  (4)

                  On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja määruse (EL) nr 952/2013 artikli 34 lõike 9 kohaselt tugineda veel teatava perioodi vältel Kõnealuseks ajavahemikuks tuleks kehtestada kolm kuud.

                  (5)

                  Käesoleva määrusega ette nähtud meetmed on kooskõlas tolliseadustiku komitee arvamusega,

            ON VASTU VÕTNUD KÄESOLEVA MÄÄRUSE:
      Artikkel 1
      Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
      Artikkel 2
      Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.
      Artikkel 3
      Käesolev määrus jõustub kahekümnendal päeval pärast selle avaldamist Euroopa Liidu Teatajas.

         Käesolev määrus on tervikuna siduv ja vahetult kohaldatav kõikides liikmesriikides.
         Brüssel, 12. aprill 2018

               Komisjoni nimel

               presidendi eest

               maksunduse ja tolliliidu peadirektoraadi

               peadirektor

            Stephen QUEST

         (1)  ELT L 269, 10.10.2013, lk 1.

         (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).

         LISA

                     Kauba kirjeldus

                     Klassifikatsioon
                     (CN-kood)

                     Põhjendused

                     (1)

                     (2)

                     (3)

                     Täispuhutav plastpadi („ratastoolipadi“) mõõtmetega umbes 40 × 40 cm, mis koosneb kahest omavahel ühendatud ning õhuga täidetud ristkülikukujulisest kambrist. Kummaski kambris on õhukese silikoonikihiga kaetud ning õhuga täidetud plastkott.
                     Padja kuju saab reguleerida kambritesse pumbatava õhu hulgaga, sest mõlema kambri plastkotid liiguvad, kui kasutaja padjale istub.
                     Padjal on äravõetav libisemiskindel tekstiilkate, mille alumisele poolele on kinnitatud kaks takjakinnist.
                     Toode on ette nähtud lamatiste tekke ärahoidmiseks kasutajal. See vähendab survet istmikuluudele ja suurendab kasutaja mugavust.
                     Vt pilte (*1).

                     3926 90 97

                     Klassifikatsioon määratakse kindlaks kombineeritud nomenklatuuri klassifitseerimise üldreeglitega 1, 3b ja 6 ning CN-koodide 3926  ja 3926 90  ja 3926 90 97  sõnastusega.
                     Toodet ei või klassifitseerida rubriiki 9404  (magamistoa- jms mööbli juurde kuuluvad lisandid), kuna täispuhutavad padjad ei kuulu vastavalt grupi 94 märkusele 1a sellesse gruppi, ja järelikult klassifitseeritakse plastist täispuhutavad õhkpadjad rubriiki 3926  (vt ka harmoneeritud süsteemi (HS) selgitavad märkused, rubriik 9404 , viimane lõik, punkt b).
                     Samuti ei või toodet klassifitseerida CN-koodi 8714 20 00  alla (osad ja tarvikud puudega inimestele mõeldud sõidukitele), kuna see ei ole identifitseeritav XVII jaotise märkuse 3 tähenduses tootena, mis sobib kasutamiseks üksnes või peamiselt koos sõidukitega, mida puudega inimesed kasutavad. Toote objektiivseid omadusi arvestades saab seda kasutada peale ratastooliistme paljudel muudel istmetel ja toolidel. Toode ei ole kavandatud kasutamiseks konkreetset liiki istmel, kuna sellel ei ole mingit erilist kinnitusviisi, mis eeldaks selle kasutust konkreetse istmega. Libisemiskindla katte ja takjakinnised saab kinnitada mitut liiki istmete külge. Seega ei ole midagi, mis määraks toote kasutamise spetsiifilise istme jaoks (vt ka HSi selgitavad märkused, rubriik 8714 , esimene lõik, punkt i).
                     Peale selle ei või toodet klassifitseerida CN-koodi 8714 20 00  alla (osad ja tarvikud puudega inimestele mõeldud sõidukitele), kuna toode ei ole ratastooli funktsioneerimiseks tingimata vajalik ning see ei kohanda ratastooli konkreetse funktsiooni jaoks, ei suurenda ratastooli kasutusvõimalusi ega võimalda eritoimingu sooritamist ratastooli põhifunktsiooniga seoses, milleks on puudega inimese liikumise võimaldamine (vt Euroopa Kohtu otsus 16. juuni 2011, Unomedical, kohtuasi C-152/10, ECLI:EU:C:2011:402, punktid 29, 30 ja 36). Ratastool toimib samamoodi ka ilma padjata. Padi üksnes muudab ratastooli kasutajale mugavamaks ja talutavamaks.
                     Ehkki toode koosneb erinevatest komponentidest (plastpadi ja tekstiilmaterjalist kate), tuleb see klassifitseerida nii, nagu koosneks see plastpadjast, kuna padi annab tootele selle põhiomaduse üldreegli 3b järgi. Tekstiilmaterjalist komponent on üksnes kate, mis kaitseb põhikomponenti ja hoiab seda paigal. Seega tuleb toode klassifitseerida koostismaterjali järgi CN-koodi 3926 90 97  alla kui muu plastist toode.

            (*1)  Pildid on üksnes illustreerivad.


title: Komisjoni rakendusmäärus (EL) 2018/606, 19. aprill 2018, millega võetakse Euroopa Parlamendi ja nõukogu määruse (EL) nr 1308/2013 artikli 99 kohaselt kaitse alla nimetus „Dons“ (KPN)

text:
               20.4.2018

               ET

               Euroopa Liidu Teataja

               L 101/37

         KOMISJONI RAKENDUSMÄÄRUS (EL) 2018/606,
   19. aprill 2018,
   millega võetakse Euroopa Parlamendi ja nõukogu määruse (EL) nr 1308/2013 artikli 99 kohaselt kaitse alla nimetus „Dons“ (KPN)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 99,
   ning arvestades järgmist:

               (1)

               Vastavalt määruse (EL) nr 1308/2013 artikli 97 lõigetele 2 ja 3 vaatas komisjon läbi Taani esitatud taotluse registreerida kaitstud päritolunimetusena (KPN) nimetus „Dons“ ja see avaldati Euroopa Liidu Teatajas
                   (2).

               (2)

               4. veebruaril 2016, 5. veebruaril 2016 ja 8. veebruaril 2016 saadi Itaalia põllumajandusministeeriumi, ühenduste Confederazione Nazionale dei Consorzi Volontari per la Tutela delle Denominazioni dei Vini Italiani (FEDERDOC) ja L'Alleanza delle Cooperative Italiane-Agroalimentare poolt määruse (EL) nr 1308/2013 artikli 98 ja komisjoni määruse (EÜ) nr 607/2009 (3) artikli 14 kohaselt e-posti teel esitatud vastuväited. Komisjon hindas kõik kolm vastuväidet määruse (EÜ) nr 607/2009 artikli 15 kohaselt vastuvõetavaks.

               (3)

               Komisjon edastas 24. mai 2016. aasta kirjaga kõnealused vastuväited Taani ametiasutustele ja palus neil esitada oma vastavasisulised tähelepanekud kahe kuu jooksul vastavalt määruse (EÜ) nr 607/2009 artikli 16 lõikele 1. Taani esitas oma tähelepanekud ettenähtud tähtajaks 4. juuliks 2016.

               (4)

               Vastavalt määruse (EÜ) nr 607/2009 artikli 16 lõikele 1 teatas komisjon Taani ametiasutuste tähelepanekud 12. jaanuari 2017. aasta kirjadega kolmele vastuväite esitajale ja neile anti kaks kuud võimalike märkuste esitamiseks. Vastuseks sai komisjon 10. märtsil 2017 Itaalia põllumajandusministeeriumilt veel ühe teate, milles Itaalia kinnitas taas oma vastuväidet.

               (5)

               Vastavalt määruse (EÜ) nr 607/2009 artikli 16 lõikele 3 peaks komisjon võtma vastu otsuse tema käsutuses olevatele tõenditele tuginedes.

               (6)

               Kõik kolm vastuväite esitajat väitsid, et peavad teatavaid veini „Dons“ valmistamiseks kasutatavaid viinamarjasorte, eelkõige sorte ’Cabernet Cortis’, ’Orion’, ’Regent’, ’Rondo’ ja ’Solaris’ hübriidsortideks, mis on saadud liigi Vitis vinifera (harilik viinapuu) ristamisel muude viinapuuliste sugukonna perekonda Vitis kuuluvate taimedega, ning seetõttu ei tohiks neid kooskõlas määruse (EL) nr 1308/2013 artikli 93 lõike 1 punkti a alapunktiga iv kaitstud päritolunimetusega toote tootmiseks kasutada. Ühtlasi väitsid nad, et mingil juhul ei tohiks pidada ristandsorte kuuluvaks liiki Vitis vinifera. Itaalia põllumajandusministeeriumi ja FEDERDOCi andmetel on mis tahes Euroopa Liidu riigis võimalik genoomi uurimise teel kindlaks teha, kas sort kuulub liiki Vitis vinifera või muude perekonna Vitis ristandite hulka.

               (7)

               Itaalia põllumajandusministeerium väidab, et ebapiisav on ka viide inimfaktorile, looduslike ja inimtegurite vahelisele põhjuslikule seosele ning teabele seoses toote kvaliteedi ja omadustega, mis tulenevad geograafilisest keskkonnast. Lisaks sellele väidab vastuväite esitaja, et kinnitusel, nagu oleks toote happesusprofiili põhjuseks „suhteliselt vastupidavate sortide valik“, puudub igasugune tehniline ja teaduslik alus, kuna sortide valik on pikaajaline protsess, mille puhul ei saa osutada eri liiki taimede vahelistele hübriidsortidele.

               (8)

               Lõpuks leiab Itaalia põllumajandusministeerium, et on ülearune osutada viinamarjasortide ja aastakäigu märgistamise nõuetele, kuna sellised nõuded on sätestatud määruse (EÜ) nr 607/2009 artiklites 61 ja 62.

               (9)

               Komisjon hindas vastuväite esitajate ja taotleja esitatud väiteid ja tõendeid ning jõudis järeldusele, et nimetus „Dons“ tuleks registreerida kaitstud päritolunimetusena järgmistel põhjustel.

               (10)

               Seoses väidetega, et toode ei ole valmistatud liiki Vitis vinifera kuuluvatest viinamarjasortidest, tuleb arvesse võtta mitmeid üksikasju. Esiteks puudub ELi tasandil ühtlustatud klassifikatsioon liiki Vitis vinifera kuuluva viinamarjasordi kohta. Lisaks puudub pädevate ametiasutuste, näiteks Rahvusvahelise Viinamarja- ja Veiniorganisatsiooni (OIV) viiteloetelu või teaduslik dokument, mis võimaldaks praegu vaieldamatult liigitada taimi, mis kuuluvad liiki Vitis vinifera või liigi Vitis vinifera ja muude perekonna Vitis ristandite hulka, või nende vahel vahet teha. Sellel taustal peaks teadusliku määratluse kehtestamine olema eelkõige suunatud riikliku eelhinnangu saamiseks, mida liikmesriik peab määruse (EL) nr 1308/2013 artikli 96 kohaselt tegema. Taani lähtub Saksa klassifikatsioonist, milles kõik viis asjaomast veiniviinamarjasorti on liigitatud liiki Vitis vinifera. Teiseks, lähtudes ühe vastuväite kontrollimisel määruse (EÜ) nr 607/2009 artikli 16 lõikest 3, peab komisjon võtma vastu otsuse lükata tagasi või kanda registrisse päritolunimetus kättesaadava teabe põhjal. Käesoleval juhul ei olnud vastuväidete esitajatel usaldusväärseid teaduslikke tõendeid või andmed, mis tõendavad, et toode ei ole saadud liiki Vitis vinifera kuuluvatest viinamarjasortidest. Lisaks märgib komisjon, et mitu muud liikmesriiki kasutab kõnealuse veiniviinamarjasordi nime kaitstud päritolunimetusega veini tootmiseks.

               (11)

               Eespool nimetatud põhjustel ei ole võimalik teha järeldust, et nimetusega „Dons“ hõlmatud vein on toodetud viinamarjasortidest, mis ei kuulu liiki Vitis vinifera. Selle põhjendusega esitatud vastuväited tuleb seetõttu tagasi lükata.

               (12)

               Väite kohta, mis puudutab teabe puudumist seose kohta, märgib komisjon, et geograafilise keskkonna vastavate looduslike tegurite kirjeldus on esitatud, samuti nende tegurite seos konkreetse toote kvaliteedi ja omadustega, mis väljendub nimelt toote suuremas piimhappesisalduses, mis eristab seda klassikalistest vahuveinidest. Sellest saab järeldada, et seose vajalikud üksikasjad on esitatud vastavalt määruse (EÜ) nr 607/2009 artiklile 7. Kui rääkida inimfaktorist, siis leitakse, et toote happesusprofiil tuleneb suhteliselt vastupidavate sortide valimisest kooskõlas määruse (EL) nr 1308/2013 artikli 93 lõike 1 punkti a alapunktiga i.

               (13)

               Väidete puhul, nagu oleks ülearune tuua esile määrusega ettenähtud nõudeid, tuleb öelda, et kuna osa nõuetest läheb kaugemale liidu õigusest, tundub asjakohane need lisada, et potentsiaalselt toetuskõlblikud tootjad nõuetest selgelt ja õigesti aru saaksid.

               (14)

               Eespool esitatut silmas pidades ja kooskõlas määruse (EL) nr 1308/2013 artikliga 99, on komisjon seisukohal, et taotlus vastab määruses sätestatud tingimustele ning et nimetust „Dons“ tuleks kaitsta ja kanda see registrisse, millele on osutatud kõnealuse määruse artiklis 104.

               (15)

               Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Nimetus „Dons“ (KPN) võetakse kaitse alla.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 19. aprill 2018

            Komisjoni nimel

            president

         Jean-Claude JUNCKER

      (1)  ELT L 347, 20.12.2013, lk 671.

      (2)  ELT C 407, 8.12.2015, lk 4.

      (3)  Komisjoni 14. juuli 2009. aasta määrus (EÜ) nr 607/2009, millega kehtestatakse üksikasjalikud rakenduseeskirjad nõukogu määrusele (EÜ) nr 479/2008 seoses teatavate veinitoodete kaitstud päritolunimetuste, kaitstud geograafiliste tähiste, traditsiooniliste nimetuste, märgistuse ja esitlusvälimusega (ELT L 193, 24.7.2009, lk 60).